SuperBrugsen i Hornbæk er en af de butikker i Nordsjælland, der den seneste måneds tid har været hærget af en tyv, der flere gange om dagen tog varer uden at betale for dem

Fortvivlelse og frustration var de følelser uddeler i SuperBrugsen Hornbæk Bjarne Mikkelsen, stod tilbage med, når han gentagne gange kunne se den samme tyv gå ud af butikken med varer, som han ikke havde betalt for.

Som Ekstra Bladet skrev om tidligere, så ville politiet ikke anholde butikstyven før, de havde 'samlet sammen' til en sag, der var god nok, til at få ham dømt.

Det er så sket nu, skriver Frederiksborg Amts Avis.

Den 22-årige mand blev onsdag fremstillet i grundlovsforhør, sigtet for adskillige butikstyverier og for at bære en ulovlig kniv.

Se også: De kommer i flokke og stjæler: Supermarked indfører taskeforbud

- Nogen gange betaler jeg, andre gange gør jeg ikke

I grundlovsforhøret erkendte han seks forhold af butikstyveri, samt at han havde en ulovlig fiskekniv med et 10,5 centimeter langt blad på sig.

- Nogen gange betaler jeg for varerne, andre gange tager jeg dem bare, lød forklaringen over for dommeren i retten.

Da anklageren i sagen bebudede, at der er flere sager på vej mod den sigtede fra SuperBrugsen i Hornbæk, og da der er tale om gentagelsestilfælde, besluttede dommeren at varetægtsfængsle ham i 14 dage.

Inden da havde den 22-årige mand ellers bebudet, at han aldrig ville gentage sin gerning. Men da dommeren var den samme, som sidst han røg i fængsel for butikstyveri, så kom han ikke langt med sin undskyldning.

Se også: Derfor skal tricktyve og spritbilister frygte familien Stenholt

- Håber han får hjælp

Bjarne Mikkelsen udtrykker lettelse over varetægtsfængslingen, da Ekstra Bladet fanger ham, men helt rolig er han dog ikke.

- Nu er han varetægtsfængslet, men hvad sker der, når han kommer ud igen?

- Han var nede og true vores medarbejder den anden morgen. Hvis vi ikke fik fjernet artiklerne fra Ekstra Bladet, så ville han smadre det hele.

Netop Ekstra Bladets omtale fik ellers en positiv påvirkning på tyverierne, oplyser Bjarne Mikkelsen.

Politiet ringede nemlig efterfølgende til uddeleren og forsikrede, at de nok skulle tage hånd om sagen.

Nu er han varetægtsfængslet, men usikkerheden om hvad der sker, når den 22-årige igen kommer fri, får Bjarne Mikkelsen til at håbe, at der bliver gjort mere for at få den 22-årige mand på rette vej.

- Nu håber vi, at han får den rigtige hjælp, der skal til.

Se også: Ulovligt at offentliggøre billeder af tyv på Facebook